1. számú melléklet

**Átadott vagyon ellenőrzésének főbb megállapításai**

1. **Szombathelyi Derkovits Gyula Általános Iskola**

A Szombathelyi Derkovits Gyula Általános Iskola esetében a működtetői feladatokat 2013. január 1-től 2016. december 31-ig a Szombathelyi Köznevelési GAMESZ, 2017. január 1-től a Szombathelyi Tankerületi Központ látta el.

Az Önkormányzat az Nkt. 76.§-ában meghatározott működtetői feladatokat Szombathely Megyei Jogú Város Közgyűlése 515/2012. (XII.13.) Kgy. sz. határozata alapján 2013. január 1-től 2016. december 31-ig a Szombathelyi Köznevelési GAMESZ útján látta el.

2017. január 01-től a Kormány a tankerületi központokat jelölte ki az állami köznevelési közfeladat ellátásában fenntartóként részt vevő szervekként. Az Nkt 99/G. § (1) bekezdése értelmében a tankerületi központ által fenntartott, települési önkormányzat által működtetett köznevelési intézmény 76.§-ban meghatározott működtetésével kapcsolatos jogviszonyokból származó jogok és kötelezettségek 2017. január 1-jétől a tankerületi központot illetik meg, illetve terhelik. Szombathely Megyei Jogú Város Önkormányzata a Szombathelyi Tankerületi Központtal 2016. december 15. napján kötött vagyonkezelői szerződést.

A Szombathelyi Köznevelési GAMESZ, mint működtető 2017. január 1-vel átadta jogait és kötelezettségeit a Szombathelyi Derkovits Gyula Általános Iskola esetében is a Szombathelyi Tankerületnek.

A működtetői feladatok, a törvényi előírásnak megfelelően, magában foglalják az ingatlan vagyonvédelmét, a köznevelési intézmény feladatellátásához szükséges technikai berendezések működtetését, karbantartását, a szükséges eszközök beszerzését, illetve az épület állagának megóvását.

A 2013-2020. évekre vonatkozó ellenőrzés során a feladatok, módszerek az alábbiak voltak:

* a selejtezési és leltározási szabályzatok áttanulmányozása a vizsgált évekre vonatkozóan,
* az ellenőrzéssel érintett Szombathelyi Derkovits Gyula Általános Iskola részére átadott vagyonban (ingó és ingatlan) bekövetkezett változásról év végével (2013-2020) megküldött jelentések áttanulmányozása,
* a vagyon nyilvántartását biztosító rendszer (program) bemutatása, értékelése,
* a vizsgálattal érintett időszakra vonatkozóan rendelkezésre álló leltárak, selejtezési eljárásokról szóló dokumentumok áttanulmányozása,
* feleslegessé vált vagyon visszaadására vonatkozó dokumentumok áttanulmányozása,
* az intézmény vezetőjének szöveges értékelése a vagyon műszaki állapotáról, a vagyon védelméről, állagmegóvása érdekében tett tevékenységekről, aktuális feladatokról, illetve problémákról,
* helyszíni bejárás

Az ellenőrzés során megállapításra került, hogy a Szombathelyi Derkovits Gyula Általános Iskolára a 2013. január 1. és 2016. december 31. közötti időszakban a Szombathelyi Köznevelési GAMESZ által jóváhagyott Leltározási és Selejtezési szabályzat vonatkozott. A Szombathelyi Köznevelési GAMESZ szabályzata a hatályos jogszabályok figyelembevételével készült, és támpontot adott a selejtezések, leltározások lebonyolításához. A 2017-2020. közötti időszakban a Szombathelyi Tankerületi Központ által jóváhagyott Leltározási és Selejtezési szabályzat vonatkozott az intézményre, melyek a hatályos jogszabályokat tükrözik, és a gyakorlathoz is megfelelő támpontot adnak.

Szabályzat alapján a leltározások lebonyolítására, menetére leltározási ütemterv-utasítást kell kiadni, meghatározva a leltározási körzeteket és a bizottsági tagokat. A leltározási eljárás dokumentálása, az alkalmazandó iratminták a szabályzatok részét képezik.

A vizsgált selejtezési szabályzatok definiálják a felesleges, selejtes vagyontárgyak felmérésének, minősítésének folyamatát, a selejtezés, hasznosítás szervezését. A szabályzatok meghatározzák a Selejtezési Bizottság összetételét, az elnök, a tagok és a titkár feladatait, a megelőző, előkészítő feladatokat és a felvett selejtezési jegyzőkönyv tartalmi, valamint formai követelményeit. Meghatározásra kerültek a selejtezési eljárás során használatos nyomtatványok, dokumentumok.

Az ellenőrzés megállapította, hogy összességében gyarapodott a Szombathelyi Derkovits Gyula Általános Iskola rendelkezésére bocsátott vagyon, 2013. január 1. és 2016. december 31. közötti időszakban bruttó 1.822.319 Ft-tal.

A Szombathelyi Tankerületi Központ 2017. január 1-vel a nagy értékű tárgyi eszközöket 216.677.275 Ft bruttó értékben - amely tartalmazza a tornaterem folyamatban lévő beruházását (3.400.000 Ft) - a kis értékű tárgyi eszközöket pedig 5.206.009 Ft értékben vette át a Szombathelyi Köznevelési GAMESZ-től a Szombathelyi Derkovits Gyula Általános Iskola vonatkozásában. A vagyonérték a Tankerületi vagyonkezelés vizsgált időszakában 16.364.294 Ft-tal gyarapodott.

A vagyonban bekövetkezett változások a Szombathelyi Köznevelési GAMESZ-nél és a Szombathelyi Tankerületi Központnál nyomon követhetőek, megfelelően dokumentáltak. Az egyeztetések az Önkormányzattal minden évben megtörténtek.

Az ellenőrzéssel érintett időszakokban az eszközöket számítógépes szoftver segítségével tartják nyilván.

A Szombathelyi Köznevelési GAMESZ 2013. január 1-től a 2016. december 31-i vagyonátadásig a nagyértékű tárgyi eszközöket a Hessyn Tárgyieszköz programban tartotta nyilván. A Szombathelyi Köznevelési GAMESZ által 2016. december 31-i fordulónappal készített átadó leltár adatai felvezetésre kerültek a Szombathelyi Tankerületi Központ által használt programba, a vagyon zökkenőmentes elszámolásának és számbavételének eleget téve.

A tárgyi eszköz nyilvántartó programok biztosítják a mérleg valódiságát, mivel segítségükkel teljesülnek a leltárral szemben támasztott követelmények, a teljesség, a tételesség, illetve az ellenőrizhetőség.

A 2013. év november 19-én lezajlott leltározás anyagai tartalmazzák a leltározáshoz előírt nyomtatványokat, a megbízóleveleket, a jegyzőkönyvet, és a kiértékelési jegyzőkönyvet is. A 2014. évben készített leltározás dokumentálása megfelelő, kiértékelése megtörtént. 2013-2014-ben elvégzett leltározások sem leltárhiányt, sem leltártöbbletet nem mutattak ki.

A 2015.11.27-én elvégzett leltározás csak analitikus egyeztetés volt. A 2016. év szeptember 28-i leltár megfelelő, kiértékelésük megtörtént.

Selejtezésre 2013. június 26-án 1 db nagyértékű eszköz (Canon projektor), 2013. október 18-án 2 db egyéb gép berendezés (futófilc), 2014-ben 05.27-én és 06.30 0-ra leírt 6 db egyéb gép, berendezés került. 2016-ban nagy értékű eszközök körében került sor selejtezésre. A Selejtezés dokumentálása a szabályzatban leírtak alapján történt.

A Szombathelyi Köznevelési GAMESZ a selejtezési, és leltározási eljárásokat hiánytalanul dokumentálta.

A Szombathelyi Tankerületi Központnak a 2016. december 31-i fordulónappal átadott eszközök kivezetése a Szombathelyi Köznevelési GAMESZ nyilvántartásából megtörtént.

A Szombathelyi Tankerületi Központ 2018. évben az intézményeiben bevezette az egyedi vonalkód alapján történő leltározási gyakorlatot. A leltározás során meghatározták a vonalkódosan, valamint a nem vonalkódosan leltározandó eszközök körét, biztosítva a leltározás teljeskörűségét.

2018-ban és 2020-ban folytattak le leltározási eljárást 2017.12. 31-i és 2018. január 1-i, és 2020. 12.31-i fordulónappal. A 2018. évi leltározás során egy nagy értékű informatikai eszköz és három nagy értékű tárgyi eszköz, az egyéb gép, berendezések közül került kivezetésre. Selejtezés nem történt a Szombathelyi Tankerületi Központban a 2017-2020. közötti időszakban.

A Szombathelyi Tankerületi Központ a 2017-2020. közötti időszakban az eszközök és források leltározási és leltárkészítési szabályzatában előírtak alapján járt el a leltározása során. A leltározás esetében a meghatározott iratmintákat alkalmazták.

A leltározások során találtak különbséget a nyilvántartás és az intézményben megtalálható eszközök között, 2018-ban 4 eszköz esetében leltárhiányt állapítottak meg. A leltárhiányként feltüntetett 3 eszköz téves bevételezés eredménye, a feleltető néven feltüntetett eszköz nem hiányzik, viszont selejtezésre lett megjelölve. Az eszköz meglétét a helyszíni ellenőrzés során az iskolában szemrevételeztük.

A 2020-ban lezajlott leltározásnál kivezetésre került eszközök szintén téves bevételezésekből adódtak. A nyilvántartás korrekciójával, a téves bevételezések kivezetésével biztosította a Tankerületi Központ a nyilvántartás és az eszközök teljeskörű egyezőségét.

A vizsgált időszakban (2013-2020) eszközök selejtezésére 2013-ban, 2014-ben, illetve 2016-ban került sor, a dokumentáltság megfelelő.

Feleslegessé vált vagyon visszaadására a vizsgált időszakban nem került sor.

Az intézmény vezetőjének szöveges értékeléséből - a vagyon műszaki állapotáról, a vagyon védelméről, állagmegóvása érdekében tett tevékenységekről, aktuális feladatokról, illetve problémákról - kiderült, hogy a Szombathelyi Derkovits Gyula Általános Iskolában karbantartási munkák, eszközbeszerzések valósultak meg. Az iskolában a vagyon védelme, állagmegóvása érdekében további számos javítási és felújítási munka vár még megvalósításra.

A helyszíni ellenőrzés lefolytatása során az intézmény segítőkész, együttműködő, és felkészült volt. A szúrópróbaszerűen kiválasztott eszközök, a Szombathelyi Tankerületi Központ leltárában megjelölt helyeken könnyen megtalálhatóak és beazonosíthatóak voltak.

1. **Szombathelyi Bartók Béla Zeneiskola-Alapfokú Művészeti Iskola**

A 2013-2019. évekre vonatkozó ellenőrzés már 2020. októberében lezajlott, 2021. évben a 2020. évi ellenőrzés utóellenőrzésére került sor. A vizsgálat során a feladatok, módszerek az alábbiak voltak:

* a selejtezési és leltározási szabályzatok áttanulmányozása a vizsgált évekre vonatkozóan,
* az ellenőrzéssel érintett Szombathelyi Bartók Béla Zeneiskola-Alapfokú Művészeti Iskola részére átadott vagyonban (ingó és ingatlan) bekövetkezett változásról év végével (2020. évben) megküldött jelentések áttanulmányozása,
* a vagyon nyilvántartását biztosító rendszer (program) bemutatása, értékelése,
* a vizsgálattal érintett időszakra vonatkozóan rendelkezésre álló leltárak, selejtezési eljárásokról szóló dokumentumok áttanulmányozása,
* feleslegessé vált vagyon visszaadására vonatkozó dokumentumok áttanulmányozása,
* helyszíni utóellenőrzés

Azellenőrzés során megállapításra került, hogy a Szombathelyi Bartók Béla Zeneiskola-Alapfokú Művészeti Iskolára 2020-ban a Szombathelyi Tankerületi Központ által jóváhagyott Leltározási és Selejtezési szabályzat vonatkozott, melyek a hatályos jogszabályokat tükrözik, és a gyakorlathoz is megfelelő támpontot adnak.

A Szabályzat alapján a leltározás lebonyolítására, menetére leltározási ütemterv-utasítást kell kiadni, meghatározva a leltározási körzeteket és a bizottsági tagokat. A leltározási eljárás dokumentálása, az alkalmazandó iratminták a szabályzatok részét képezik.

A vizsgált selejtezési szabályzatok definiálják a felesleges, selejtes vagyontárgyak felmérésének, minősítésének folyamatát, a selejtezés, hasznosítás szervezését. A szabályzatok meghatározzák a Selejtezési Bizottság összetételét, az elnök, a tagok és a titkár feladatait, a megelőző, előkészítő feladatokat és a felvett selejtezési jegyzőkönyv tartalmi, valamint formai követelményeit. Meghatározásra kerültek a selejtezési eljárás során használatos nyomtatványok, dokumentumok.

Az ellenőrzés megállapította, hogy 2019-től 2020-ig 6.302.773 Ft-tal gyarapodott a Szombathelyi Bartók Béla Zeneiskola - Alapfokú Művészeti Iskola rendelkezésére bocsátott vagyon.

A vagyonban bekövetkezett változások a Szombathelyi Tankerületi Központnál nyomon követhetőek, megfelelően dokumentáltak. Az egyeztetések az Önkormányzattal minden évben megtörténtek.

Az ellenőrzéssel érintett időszakokban az eszközöket számítógépes szoftver segítségével tartják nyilván. A tárgyi eszköz nyilvántartó program biztosítja a mérleg valódiságát, mivel segítségével teljesülnek a leltárral szemben támasztott követelmények, a teljesség, a tételesség, illetve az ellenőrizhetőség.

A 2020. évi leltárutasítás és a leltározási ütemterv 2020. augusztus 03-án lett aláírva, és az iskoláknak elküldve. A tényleges leltározásra 2020. év szeptember 2-ától 2020. 12. 05-éig került sor. A leltározás tervezett időpontja szeptember 1-től szeptember 30. volt. A leltározás elhúzódásának oka a koronavírus járvány volt. Néhány körzetben a dolgozók betegsége, és a karantén miatt a leltározást el kellett halasztani. A 2020. évi leltározások anyagai tartalmazzák a leltározáshoz előírt nyomtatványokat, a megbízóleveleket, a jegyzőkönyvet, és a kiértékelési jegyzőkönyvet. A leltárlezárásáról 2020.12.15-én készült jegyzőkönyv. Pótleltározás 2020.12.31-én történt az országos hangszercsere program keretein belül beszerzett eszközök miatt. A 2020-ban elvégzett leltározás leltárhiányt, és leltártöbbletet is talált.

Selejtezésre 2020-ban nem került sor.

A Szombathelyi Tankerületi Központ 2020-ban az eszközök és források leltározási és leltárkészítési szabályzatban meghatározattak alapján járt el a leltározása során. A leltározás esetében a meghatározott iratmintákat alkalmazta.

Feleslegessé vált vagyon visszaadására a vizsgált időszakban nem került sor.

A helyszíni bejáráson a vagyon meglétének, állagának, rendeltetésszerű használatának, a vagyonvédelem érdekében tett tevékenységnek az ellenőrzésére került sor. A helyszíni ellenőrzés során azon négy eszközről „kötelezvényt hangszerkölcsönzéshez” dokumentumot mutatott be az iskola, amely hangszerek az iskola diákjainak használatában vannak. Egy zongorát elhelyezési kérelemmel a Zeneiskola kérelmére a Pianho hangszerbolt tárolja helyhiány miatt. A többi eszközt a helyszínen megtekintette az ellenőrzés.

1. **Szombathelyi Váci Mihály Általános Iskola és Alapfokú Művészeti Iskolába**

A 2017-2020. évekre vonatkozó utóellenőrzés során a feladatok, módszerek az alábbiak voltak:

* 2017. december 31-i fordulónappal felvett vonalkódos leltárlistában szereplő selejtezésre került eszközök kivezetésének dokumentumai
* az intézményen belüli vagyonmozgások dokumentálása megfelelő-e,
* kidolgozásra került-e az eszközmozgásokat folyamatosan dokumentáló dolgozó kijelölésére vonatkozó dokumentum. Kidolgozásra került-e a megfelelő eljárási rend, valamint az ehhez kapcsolódó intézményi nyilvántartás,
* az eszközmozgások nyomon követését biztosító eljárási rend, valamint az ehhez kapcsolódó intézményi nyilvántartás dokumentumai
* a 2019. és 2020. évi leltározási eljárás során keletkezett dokumentumok
* leltározási szabályzat

A Tankerületi Központ iskolára kiterjedő Leltározási szabályzata alapján a leltározások lebonyolítására, menetére leltározási ütemterv-utasítást kell kiadni, meghatározva a leltározási körzeteket és a bizottsági tagokat. A leltározási eljárás dokumentálása, az alkalmazandó iratminták a szabályzatok részét képzik.

A selejtezési szabályzat definiálja a felesleges, selejtes vagyontárgyak felmérésének, minősítésének folyamatát, a selejtezés, hasznosítás szervezését. Meghatározza a Selejtezési Bizottság összetételét, az elnök, a tagok és a titkár feladatait, a megelőző, előkészítő feladatokat és a felvett selejtezési jegyzőkönyv tartalmi, valamint formai követelményeit. Meghatározásra kerültek a selejtezési eljárás során használatos nyomtatványok, dokumentumok.

A Szombathelyi Tankerületi Központ 2019. augusztus 28-án végzett selejtezést a Szombathelyi Váci Mihály Általános Iskola és Alapfokú Művészeti Iskolában. A 2019. októberében lefolytatott vagyonellenőrzés során a helyszíni ellenőrzés keretein belül kijelölt eszközök közül az augusztusban leselejtezett, és kivezetett eszközök kivezetésről nem kapott a Szombathelyi Köznevelési GAMESZ belsőellenőre kimutatást. A 2019-ben lefolytatott ellenőrzés során a helyszíni ellenőrzéskor a kijelölt eszközök – több eszköz esetében - nem a leltárkörzetben feltüntetett helyeken voltak megtalálhatóak.

A Szombathelyi Tankerületi Központ 2017. január 1-vel a nagy értékű tárgyi eszközöket 149.122.666 Ft értékben, a kis értékű tárgyi eszközöket pedig 7.702.498 Ft értékben vette át a Szombathelyi Köznevelési GAMESZ-tól a Szombathelyi Váci Mihály Általános Iskola és Alapfokú Művészeti Iskola vonatkozásában.

A Szombathelyi Tankerületi Központ 2018. évben az intézményeiben bevezette az egyedi vonalkód alapján történő leltározási gyakorlatot. A leltározás teljeskörűsége követelményének eleget téve, meghatározták a vonalkódosan, valamint a nem vonalkódosan leltározandó eszközök körét.

2018. évben folytattak le leltározási eljárást 2017. december 31-i, illetve 2018. január 1-i fordulónappal.

A számbavételezések során megállapításra került, hogy a Váci Mihály Általános Iskola és Alapfokú Művészeti Iskolában egy eszköz nem volt fellelhető, illetve voltak olyan eszközök, amelyek nem kerültek bevételezésre, a rendszerben nem szerepeltek. A hiány kivezetésre, a többlet pedig önkormányzati vagyonminősítéssel bevételezésre került az Önkormányzatnál és a Szombathelyi Tankerületi Központnál is.

A Szombathelyi Váci Mihály Általános Iskola és Alapfokú Művészeti Iskola a 2019. évi helyszíni ellenőrzés során más leltárkörzetben megtalált eszközeit a 2020. évi leltározás során visszahelyezte eredeti leltárkörzetébe. Az iskolatitkár megbízást kapott arra, hogy az esetleges eszközmozgásokat dokumentálja, de erről eljárási rend nem készült. Az iskolatitkár szóbeli utasítást kapott, hogy eszközmozgások esetén a Szombathelyi Tankerületi Központot írásban kell tájékoztatnia.

A Szombathelyi Tankerületi Központ 2020. évben az eszközök és források leltározási és leltárkészítési szabályzatban meghatározattak alapján járt el a leltározása során, a meghatározott iratmintákat minden esetben alkalmazta.

.